Diversi kienu dawk li fl-aħħar sigħat irrappurtaw numru ta' tranżazzjonijiet li dehru fil-kontijiet tal-bank tagħhom u li skont huma ma kinux għamlu. Jidher li dawn it-tranżazzjonijiet kienu kollha rrappurtati minn klijenti li jużaw is-servizzi tal-HSBC u li ħafna minnhom saru lejn l-aħħar ta' Novembru. Ħafna qalu li meta ċċekkjaw il-kontijiet u anke t-tranżazzjonijet fuq l- app ta' Revolut , sabu pagamenti li ma kinux għamlu, saħansitra lil kumpaniji barra minn pajjiżna. Uħud irrappurtaw problemi simili anke b' Paypal . Wara li dalgħodu, Net News ikkuntattja lil HSBC sabiex jistaqsi dwar din is-sitwazzjoni, wara nofsinhar, kelliem uffiċjali għall-bank qalilna li fl-ewwel jum tas-sena, problema interna li żviluppat fis-sistema tal-IT tal-bank effettwat għadd ta' tranżazzjonijiet ta' debit cards li saru fid-29 ta' Diċembru. Minħabba f'hekk, xi tranżazzjonijiet urew isem ħażin tal-bejjiegħ, kif ukoll data hażina ta' meta saret it-tranżazzjoni. F'xi każi, kompla jgħid il-kelliem għall-bank, kien hemm problemi għall-klijent biex jaċċessa l-flus. Madankollu, skont il-bank, it-tranżazzjonijiet infushom kif ukoll l-ammonti tagħhom kienu korretti, u kienu filfatt saru mill-klijenti nfushom. L-uffiċjal kompla jgħid li l-bank qed jaħdem biex jirregolarizza kemm jista' jkun malajr din is-sitwazzjoni u serraħ ras il-klijenti li l-kontijiet u l-flus tagħhom ma ġewx kompromessi, filwaqt li qal li l-bank jiskuża ruħu għal kull inkonvenjent. Ikkummenta